Балъкъэр Аслъэн и щIыхькIэ
Кыщпэк къуажэм и школым къыщызэIуахащ Урысейм и МВД-м и Управленэу Налшык къалэ щыIэм и ГИБДД-м и ДПС-м и батальон хэхам и инспектор, полицэм и лейтенант нэхъыжь Балъкъэр Аслъэн Артур и къуэм и фэеплъ пхъэбгъу. Урысей Федерацэм и Президентым и УказкIэ абы мыпсэужу къыхуагъэфэщащ «ЛIыгъэм и орден» дамыгъэр.
Фэеплъ пэкIум хэтащ Урысейм и ЛIыхъужь, Урысей Федерацэм IэщIэкIэ ЗэщIэузэда и Къарухэм я полковник, етIуанэ шэшэн зауэм хэта, Мэзкуу дзэ округым ракетнэ дзэмрэ артиллериемкIэ и унафэщIым и къуэдзэ Корольков Аркадий, Урысейм и ЛIыхъужь, Ингуш Республикэм щыIэ МВД-м и лэжьакIуэ, полицэм и подполковник Костоев Абубакар, «Мы патриоты России» урысейпсо слётым и штабым и унафэщI, Ветеранхэм я комитетым и тхьэмадэ, запасым щыIэ полковник Балъкъэр Хьэсэн, КъБР-м Зауэм, лэжьыгъэм, IэщэкIэ ЗэщIэузэда Къарухэмрэ хабзэхъумэ IэнатIэхэмрэ я ветеранхэм я советым и тхьэмадэ Шыхъуэбахъуэ Мухьэмэд, Урысейм и МВД-м Налшык къалэм щыIэ и Управленэм, «Бахъсэн» къудамэм я унафэщIхэр, муниципалитетым, жылагъуэ IуэхущIапIэхэм я тхьэмадэхэр, къыдэлэжьахэмрэ къыдеджахэмрэ, ныбжьэгъухэмрэ Балъкъэр лъэпкъым щыщхэмрэ. 
Зи къалэн зыгъэзащIэу хэкIуэда щIалэр щеджа школым и унафэщI Балъкъэр Дадусэ зэIущIэр къыщызэIуихым жиIащ Аслъэн и сабиигъуэми и хахуагъэкIэ, зыIыгъыкIэкIэ и ныбжьэгъухэм къахэщу зэрыщытар.
- Нобэ дигу къыдогъэкIыж, и фэеплъым пщIэ худощI ди Хэкум и цIыху нэс, ди республикэм и мамырыгъэм папщIэ зи псэр зыта ди лъахэгъур, - жиIащ Бахъсэн район администрацэм и Iэтащхьэ Балъкъыз Артур къыщыпсалъэм.
Полицэм и лэжьакIуэ щIалэр хэкIуэдащ 2019 гъэм и щIышылэм ДПС-м и гупым бзаджащIэхэр къащытеуам. Дохутырхэм яхузэфIэкI къагъэнакъым, ауэ Аслъэн къахуегъэлакъым.
Абы къигъэлъэгъуа лIыхъужьыгъэм тепсэлъыхьащ хьэщIэхэр, Iыхьлыхэмрэ ныбжьэгъухэмрэ, псалъэ гуапэ куэди хужаIащ.
ДакъикъэкIэ щымри, школакIуэхэм шар хужьхэр яутIыпщащ, усэхэм къеджащ.
Фэеплъ пхъэбгъур къызэIуахащ Балъкъыз Артуррэ Балъкъэр Хьэсэнрэ.
Балъкъэр Каринэ и щхьэгъусэм и фэеплъыр мыкIуэдыжын зыщIахэм фIыщIэ яхуищIащ.
Чылар Аринэ.
